朱丝绳赋
王太真 (Tang)
达者睹物而自识。眷绳而象直。白能受采。知成用而可修。乐匪在音。遂执中而有得。谅丝绳之为物。类托质以自植。幸操张以一伸。任纵横而取则。故能贞而守正。劲以全真。含至和以不屈。抱孤直以谁邻。若刚克以自致。谅柔立而有因。齐达人之履道。比君子之修身。久而莫渝。岂红紫之见夺。劲而不挠。非纠纆之为伦。当其涚水初滋。势如未理。女工爰作。视其所以。如积微于秒忽。遂立质于经纪。察其本。同成经以自纶。喻乎时。表直道以如砥。挂端标以有准。持正色而为美。将配德于清壶。愿齐名于直矢。故能从绳作直。因物寓词。苟一绳之可法。将百行以为师。义足仰而象矣。理自中而得之。直可自侔。奚感鲍君之与。色非我行。徒兴墨子之悲。将劲挺而自守。庶回邪而不欺。俾夫取象师心。必由斯道。考朱丝之外物。得素尚于中抱。奚水鉴之足徵。拒韦弦之是保。观夫正不与奸色俦。劝吾人之聿修。直不为虚声枉。俾吾人之取象。故能名昭乐曲。义畅人谟。鄙在棼而不理。贱为质以就污。愿处微而就正。终守直以不渝。足以诡良材而转雅操。端循质而喻通途。苟中正之可进。愿从绳而已乎。